Ainon Mohd

Pendidikan

Ainon Mohd. memegang Ijazah Sarjana Muda (Linguistik dan Sastera, 1973), Diploma Penterjemahan dan Interpretasi (1977) daripada Universiti Malaya dan Ijazah Sarjana (Linguistik) daripada Leeds University (1979).

Kerjaya

Beliau berkhidmat di DBP dari 1973 - 1988, dan pernah menjadi Pegawai Penyelidik Bahasa dan Sastera, Ketua Unit Terjemahan Sastera, Ketua Unit Penyelidikan Bahasa dan terakhir sebagai Ketua Bahagian Terjemahan. Beliau juga pernah menjadi pensyarah sambilan di Universiti Malaya dan Universiti Kebangsaan Malaysia.
Pada tahun 1988, beliau menubuhkan syarikatnya sendiri, PTS Consultants Sdn Bhd dan memulakan perkhidmatan konsultansi dan kejurulatihan dalam bidang kreativiti. Antara yang pernah menjadi klien beliau adalah Bank Negara Malaysia, Shell, ESSO, BP, Amway, Malayan Banking, Perwira - Habib Bank, Telekom, Kementerian Pertahanan, Kementerian Pelajaran Malaysia, Badan Pencegah Rasuah dan banyak lagi. Di samping itu, syarikat beliau juga terlibat dalam pembangunan perisian penyemak ejaan dan tatabahasa bersama MIMOS dan Microsoft Corp.
Di samping itu, dalam tahun 1990-an, beliau mempunyai pojok Teknik Berfikir dalam Utusan Malaysia. Penglibatan sebagai jurulatih bidang berfikir dan kreativiti serta pojok ini memberikan beliau gelaran De Bono Malaysia.

Memandaikan Bangsa

Demi iltizam mengembangkan bahasa Melayu menjadi bahasa ilmu dan demi "memandaikan bangsa melalui bahasa Melayu," maka pada tahun 2000, beliau menubuhkan PTS Publications & Distributors. Syarikat penerbitan ini khusus menerbitkan dan mengedarkan buku-buku ilmu dalam bahasa Melayu yang ditulis oleh para ilmuwan dan cendekiawan Malaysia. Kini, pengurusan PTS diterajui anak sulung beliau, Arief Hakim Sani. Ainon Mohd. kini memberi tumpuan aktif membangunkan generasi penulis melalui latihan dan bimbingan menulis dan menterjemah.

Teori Surah Yusuf, Teori Terjemahan Islami, dan Kaedah KJ

Melalui bengkel-bengkel latihan beliau untuk penulis buku-buku PTS, beliau mengasaskan tiga pendekatan: (1) Kaedah KJ bagi menjana dan menyusun idea dalam menulis buku ilmu, (2) Teori Surah Yusuf dalam menghasilkan karya kreatif, dan (3) Teori Terjemahan Islami dalam menterjemah. Prestasi barisan penulis, editor, penerbitan dan pemasaran buku-buku PTS,   adalah bukti keberkesanan pendekatan ini. Sila layari laman <www.universitipts.com/>.

Tim Psikologi Hadith

Tim Psikologi Hadith ditubuhkan bagi mengkaji konsep, prinsip dan teknik yang digunakan oleh Nabi Muhammad gunakan dalam membangunkan tenaga manusia.
Hasil daripada kajian ini akan digunakan bagi menghasilkan modul-modul latihan untuk agensi korporat dan kerajaan.

Kerja Amal

Selain daripada itu, beliau juga menjalankan kerja sosial, terutama sekali menjaga kebajikan kelompok orang Asli di Janda Baik. Beliau sering dijadikan tempat aduan mereka, dan rumah beliau kini dijadikan pusat pengumpulan pelbagai sumbangan untuk orang asli di kampung beliau.

Karya

Secara individu, Puan Ainon menghasilkan lebih daripada 30 buah buku dalam bidang terjemahan, komunikasi, pemikiran lateral dan kreativiti. Dan bersama suaminya, Dr. Abdullah Hassan, juga seorang ahli linguistik bahasa Melayu, mereka menulis banyak buku dan kamus. Buku Teori dan Teknik Penterjemahan, Kamus Inggeris-Melayu untuk Penterjemah, Kamus Peribahasa Kontemporari, Kamus Peribahasa, Kamus Bidalan dan Pepatah, Kamus simpulan Bahasa dan Tesaurus Melayu, adalah karya mereka yang menjadi rujukan penting.